Navalnyj gravlegges: Kreml truer de sørgende
Sørgende som deltar i markeringer på dagen for Navalnyjs begravelse, vil bli ansvarliggjort, sier Putins talsperson. Samtidig roper folk «Putin er en morder» mens de går fra kirken til gravplassen der Navalnyj får den siste hvile, melder Telegram-kanalen Astra. Fredag sier støttespillere og fremmøtte farvel til mannen som var president Vladimir Putins mest profilerte kritiker i en årrekke.  Ifølge organisasjonen OVD-info ble i alt 56 personer pågrepet rundt i Russland i forbindsel med begravelsen. I Novosibirsk ble hele 18 personer anholdt, mens det var seks i Moskva. Seremonien startet rundt klokken 12. Køen av oppmøtte går over flere kvartaler i Russlands hovedstad Moskva. Den tidligere Kreml-kritikeren lå i åpen kiste i kirken. Obs: lenger ned i denne saken ser du et bilde fra likskuet av Navalnyj. Rett før klokken 13 meldes det at kisten fraktes ut av kirken igjen og til Borisovskoje-kirkegården. Ifølge Navalnyj-venn Ivan Zjadov vil alle få mulighet til å kaste på jord når kisten er senket. Tidligere fredag ble foreldrene til skolebarn i området bedt om at barna holder seg innenfor skoleområdet «av hensyn til sikkerheten». Elever fra en skole rett ved kirken ropte «Navalnyj!» fra vinduene.  Straffeleiren der Navalnyj satt fengslet de siste to månedene, kunngjorde 16. februar at regimekritikeren var død. Halvannen time før høytideligheten skulle starte fredag, meldte Navalnyjs tidligere talsperson Kira Jarmysj at slektningene ikke hadde fått ut liket som avtalt – klokken 08 norsk tid.  Samtidig begynte hundrevis av mennesker å samle seg i kø utenfor kirken. – Vi stemte på ham ved borgermestervalget i 2013, derfor vil vi ta et siste farvel med Navalyj nå, sier en anonym kvinne i et videointervju vist på Radio Svobodas Telegram-kanal.  Selve seremonien inne i kirken varte kort tid før kisten ble båret ut og kjørt bort. Kreml truer På dødsattesten står det at 47-åringen døde av naturlige årsaker. Både familien hans og vestlige ledere har lagt ansvaret for dødsfallet på russiske myndigheter og president Vladimir Putin.  Kremls talsperson Dmitry Peskov har tidligere kalt uttalelsene fra Vesten om Navalnyjs død for «motbydelige», og sagt at etterforskningen av Navalnyjs dødsfall er pågående. Kreml lover videre at alle ikke-godkjente samlinger for Navalnyj vil være brudd på loven, og at det vil følge konsekvenser. – De som deltar i ikke-godkjente aksjoner på dagen for Navalnyjs begravelse, vil være ansvarlige i henhold til loven, sier Putins talsperson ifølge RIA. Kremls talsperson sier ifølge russiske medier at de «har ingenting å si» til Navalnyjs familie. – Kreml kan ikke vurdere Navalnyj som politisk figur, sier Peskov videre, melder RIA. En video fra Kreml viser at Putin samtidig sitter i et digitalt møte med det nasjonale sikkerhetsrådet, som er et svært viktig organ nå under krigen og der Putins kanskje nærmeste mann, Nikolaj Patrusjev, styrer. Enken bekymret Allerede i 08-tiden lokal tid hadde opprørspoliti dukket opp utenfor kirken der Navalnyjs begravelse skal avholdes. Arve Hansen i Helsingforskomiteen pekte tirsdag på dagen for Navalnyjs begravelse som en soleklar åpning for markeringer. Navalnyjs enke Julia Navalnaja uttrykte også bekymring da hun talte til EU-parlamentet onsdag: – Jeg vet ikke om begravelsen blir fredelig, eller om politiet vil arrestere dem som kommer for å ta farvel med mannen min, sa Navalnaja. Det er ulovlig med demonstrasjoner i Russland, og flere hundre skal ha blitt pågrepet etter markeringer for Navalnyjs død. Stille i mediene Russere som bare følger de statskontrollerte russiske mediene, har neppe fått med seg begravelsen av Navalnyj. Den omtales ikke der. Det handler fortsatt mest om Putins tale om «rikets tilstand» torsdag. Blant annet reportasjer om fornøyde foreldre over at familier med mange barn skal få bedre økonomi. I de uavhengige mediene, som har blitt tvunget til å ha sine kontorer utenfor Russland, er derimot Navalnyj-begravelsen den store saken fredag. Mange av Russlands fremste politikere er samtidig i begravelse i den store katedralen i Moskva sentrum, der de skal ta farvel med tidligere statsminister i Sovjet, Nikolaj Ryzjkov. Det gjelder blant andre opposisjonslederen Grigorij Javlinskij. Krigsmotstanderen Boris Nadezjdin, som er nektet å stille ved presidentvalget om to uker, var på plass ved seremonien for Navalnyj. – På den ene side er det en sørgelig dag, på den annen side en dag for håpet om at Russland igjen kan bli fredelig og fritt, som Aleksej drømte om, sier Nadezjdin ifølge Radio Svoboda. Foreldrene Ljudmila og Anatolij fulgte også sønnen til den siste hvile.
Den russiske opposisjonslederen Aleksej Navalnyj blir gravlagt i Moskva 1. mars. Sørgende som deltar i markeringer rundt Navalnyjs begravelse fredag vil bli ansvarliggjort, ifølge Putins talsperson. Navalnyj, Putins mest profilerte kritiker, døde 16. februar under fengselsopphold. Familien hans og vestlige ledere legger ansvaret for dødsfallet på russiske myndigheter og president Vladimir Putin. Russiske statskontrollerte medier omtaler ikke begravelsen, men uavhengige medier dekker den.